
R A P O R T

asupra propunerii legislative privind modificarea şi completarea dispoziţiilor Legii nr.19/2000 privind sistemul public de pensii şi alte drepturi 
de asigurări sociale

1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 103 din 28 februarie 2007, cu dezbaterea pe fond în procedură obişnuită a propunerii legislative privind modificarea şi completarea dispoziţiilor Legii nr.19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1048/20.07.2005)

· avizul negativ al Consiliului Economic şi Social (nr.1456/06.07.2005)
· avizul negativ al Comisiei pentru drepturile omului, culte şi problemele minorităţilor naţionale (nr.25/124/07.03.2007)

· avizul negativ al Comisiei juridice, de disciplină şi imunităţi (nr.31/205/14.03.2007)
· avizul favorabil al Comisiei pentru egalitatea de şanse pentru femei şi bărbaţi (nr.37/91/20.03.2007)

· punctul de vedere negativ al Guvernului (nr.3257/26.10.2006).

Propunerea legislativă are ca obiect de reglementare modificarea articolului 125 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare. 
Comisia propune Plenului Camerei Deputaţilor respingerea iniţiativei legislative din următoarele considerente:

Ordonanţa de urgenţă a Guvernului nr.148/2005 privind susţinerea familiei în vederea creşterii copilului, aprobată cu modificări prin Legea nr.7/2007, abrogă, începând cu data de 1 ianuarie 2006, prevederile referitoare la concediul şi indemnizaţia pentru creşterea copilului cuprinse la art.98-99, 121-123, 125, 1251, 129 şi 138 din Legea nr.19/2000 şi cele ale art.79 alin.(4) din Legea nr.303/2004 privind statutul judecătorilor şi procurorilor, republicată, precum şi alte dispoziţii care reglementau, înainte de 1 ianuarie 2006, acordarea indemnizaţiei pentru creşterea şi îngrijirea copilului până la 2 ani, respectiv 3 ani în cazul copilului cu handicap.


Prin urmare, prevederile referitoare la acordarea indemnizaţiei pentru creşterea copilului cuprinse în Legea nr.19/2000 fiind abrogate, propunerea legislativă a rămas fără obiect.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 
3. La dezbaterile care au avut loc în şedinţa comisiei din 21 martie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei 
· d-na Georgeta Bratu – director, Ministerul Muncii, Solidarităţii Sociale şi Familiei

· d-na Cecilia Sebe – consilier, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 22 februarie 2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

